CELEX: 32020R1758
Language: hu
Date: 2020-08-28 00:00:00
Title: A Bizottság (EU) 2020/1758 felhatalmazáson alapuló rendelete (2020. augusztus 28.) az (EU) 2019/2238 felhatalmazáson alapuló rendeletnek a bizonyos fajok északi-tengeri tengerfenéki halászatában alkalmazandó, magas túlélési arányon alapuló mentességek és de minimis kivételek tekintetében történő módosításáról

2020.11.26.   
               
               
                  HU
               
               
                  Az Európai Unió Hivatalos Lapja
               
               
                  L 397/1
               
            
         A BIZOTTSÁG (EU) 2020/1758 FELHATALMAZÁSON ALAPULÓ RENDELETE
         (2020. augusztus 28.)
         az (EU) 2019/2238 felhatalmazáson alapuló rendeletnek a bizonyos fajok északi-tengeri tengerfenéki halászatában alkalmazandó, magas túlélési arányon alapuló mentességek és de minimis kivételek tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Északi-tenger tengerfenéken élő állományaira és azok halászatára vonatkozó többéves terv létrehozásáról, a kirakodási kötelezettség Északi-tengeren történő végrehajtásának részletes meghatározásáról, valamint a 676/2007/EK és az 1342/2008/EK tanácsi rendelet hatályon kívül helyezéséről szóló, 2018. július 4-i (EU) 2018/973 európai parlamenti és tanácsi rendeletre (1) és különösen annak 11. cikkére,
         mivel:
         
                     (1)
                  
                  
                     Az 1380/2013/EU európai parlamenti és tanácsi rendelet (2) a fogási korlátok hatálya alá tartozó fajokra vonatkozó kirakodási kötelezettség bevezetésével törekszik minden uniós halászati tevékenységben fokozatosan felszámolni a visszadobás gyakorlatát.
                  
               
                     (2)
                  
                  
                     Az 1380/2013/EU rendelet 9. cikke olyan többéves tervek elfogadásáról rendelkezik, amelyek állományvédelmi intézkedéseket tartalmaznak bizonyos állományoknak egy adott földrajzi területen való halászatára vonatkozóan. Az ilyen többéves tervek meghatározzák a kirakodási kötelezettség végrehajtásának részleteit, és felhatalmazhatják a Bizottságot arra, hogy a tagállamok által kidolgozott közös ajánlások alapján e részleteket tovább pontosítsa.
                  
               
                     (3)
                  
                  
                     Az Északi-tenger tengerfenéken élő állományaira vonatkozó többéves tervet létrehozó (EU) 2018/973 rendelet egyúttal felhatalmazást is ad a Bizottságnak arra, hogy a tagállamok által kidolgozott közös ajánlások alapján a kirakodási kötelezettség végrehajtásának részleteit pontosító, felhatalmazáson alapuló jogi aktusokat fogadjon el.
                  
               
                     (4)
                  
                  
                     Belgium, Dánia, Németország, Franciaország, Hollandia és Svédország közvetlen halászati állománygazdálkodási érdekkel bír az Északi-tengeren. Az Északi-tengerrel foglalkozó tanácsadó testülettel és a nyílt tengeri állományokkal foglalkozó tanácsadó testülettel folytatott konzultációt követően az említett tagállamok és az Egyesült Királyság 2019. május 29-én közös ajánlást nyújtottak be a Bizottsághoz az Északi-tengeren folytatott tengerfenéki halászatban alkalmazandó kirakodási kötelezettség végrehajtásának részleteire vonatkozóan. A közös ajánlást 2019. augusztus 7-én módosították. A Bizottság az említett közös ajánlások alapján elfogadta az (EU) 2019/2238 felhatalmazáson alapuló rendeletet (3).
                  
               
                     (5)
                  
                  
                     2019. november 8-án az érintett tagállamok és az Egyesült Királyság új közös ajánlást nyújtottak be abból a célból, hogy a Bizottság helyesbítsen néhány, az (EU) 2019/2238 felhatalmazáson alapuló rendeletbe bekerült hibát, és kiegészítse a szóban forgó rendeletet bizonyos, abból véletlenül kimaradt szövegrészekkel.
                  
               
                     (6)
                  
                  
                     A 2019. november 8-i közös ajánlás benyújtói indítványozták, hogy a legalább 70 mm szembőségű és legfeljebb 35 mm rácsrúdtávolságú fajszelektáló ráccsal ellátott zsákvéggel felszerelt fenékvonóhálóval kifogott norvég homár esetében a mentesség 2021. december 31-ig legyen érvényben. E mentesség, amelynek tudományos értékelése (4) pozitív eredménnyel zárult, már a korábbi visszadobási tervekben is szerepelt. 2018-ban a Halászati Tudományos, Műszaki és Gazdasági Bizottság (HTMGB) megállapította, hogy a szóban forgó mentesség vonatkozásában figyelembe vett tudományos információk következetes megközelítésen alapultak, és hogy a szélesebb flotta összefüggésében alkalmazott hitelesítési módszer észszerű volt (5). E kedvező tudományos elbírálás ellenére az (EU) 2019/2238 felhatalmazáson alapuló rendelet – nem szándékoltan – a 2020. december 31-ig tartó időszakra korlátozta a mentesség érvényességi idejét, noha ennek semmiféle tudományos indoka nem volt. A mentességet ezért célszerű 2021. december 31-ig alkalmazni.
                  
               
                     (7)
                  
                  
                     A HTMGB fent említett értékelése nyomán az (EU) 2019/2238 felhatalmazáson alapuló rendeletben továbbá tévesen szerepel egy jelentéstételi kötelezettségre vonatkozó előírás, amelynek értelmében legkésőbb 2020. május 1-jéig további tudományos információkat kell benyújtani a legalább 70 mm szembőségű és legfeljebb 35 mm rácsrúdtávolságú fajszelektáló ráccsal ellátott zsákvéggel felszerelt fenékvonóhálóval kifogott norvég homárra vonatkozó mentesség alátámasztására. Ezért indokolt a szóban forgó mentességet kizárni a további adatok benyújtására vonatkozó kötelezettség alkalmazási köréből.
                  
               
                     (8)
                  
                  
                     Az (EU) 2019/2238 felhatalmazáson alapuló rendeletből nem szándékoltan kimaradt egy, a lepényhal fogásaira és járulékos fogásaira vonatkozó, túlélési arányon alapuló mentességgel kapcsolatos rendelkezés. A 2019. augusztus 7-én benyújtott közös ajánlásban szerepelt egy, a lepényhal-alakúakra vagy a hengeres testű halakra irányuló halászatban bizonyos, legalább 90–99 mm szembőségű, Seltra-hálópanellel felszerelt vonóhálóval vagy legalább 80–99 mm szembőségű vonóhálóval kifogott sima lepényhalakra alkalmazandó mentességre vonatkozó javaslat. A HTMGB megállapította, hogy a vonatkozó tanulmányok eltérő túlélési arányokról (18–75 %) számoltak be és különösen alacsony értékeket rögzítettek a kisebb lepényhalak esetében (6). Ebből az okból kifolyólag a mentesség csak 2020. december 31-ig lett volna megadható, de a 6. cikk (4) bekezdéséből az erre vonatkozó előírás tévedésből kimaradt. Ezenkívül a további adatok benyújtására vonatkozó jelentéstételi kötelezettségnek erre a mentességre is ki kell terjednie.
                  
               
                     (9)
                  
                  
                     A 2019. november 8-i közös ajánlásban annak benyújtói indítványozták egy de minimis kivételnek a rendeletbe való belefoglalását a bizonyos, legalább 120 mm szembőségű fenékvonóhálóval kifogott északi menyhalakra vonatkozóan.
                  
               
                     (10)
                  
                  
                     Az (EU) 2018/2035 felhatalmazáson alapuló bizottsági rendelet (7) lehetővé tette de minimis kivétel alkalmazását az északi menyhalnak az ICES 4 alterületen bizonyos, legalább 120 mm szembőségű fenékvonóhálóval kifogott, a minimális állományvédelmi referenciaméret alatti egyedei tekintetében. A kivétel alkalmazásának engedélyezésére a tagállamok által szolgáltatott és a tudományos értékelés (8) által megerősített tudományos bizonyítékok alapján került sor. A HTMGB megállapította, hogy észszerű a feltételezés, miszerint az északi menyhal nem szándékos fogásainak a szelektivitás fokozása révén történő csökkentése az északi menyhal morfológiája miatt technikai szempontból kihívást jelent. A kivétel a tagállamok regionális csoportja és a Bizottság közötti félreértés következtében nem került bele az (EU) 2019/2238 felhatalmazáson alapuló rendelet szövegébe. Ezért az (EU) 2019/2238 felhatalmazáson alapuló rendelet 10. cikkét módosítani kell annak érdekében, hogy az tartalmazza a szóban forgó kivételt.
                  
               
                     (11)
                  
                  
                     Az (EU) 2019/2238 felhatalmazáson alapuló rendeletet ennek megfelelően módosítani kell.
                  
               
                     (12)
                  
                  
                     Mivel az e rendeletben előírt intézkedések közvetlenül érintik az uniós hajók halászati idényének tervezését és az ahhoz kapcsolódó gazdasági tevékenységeket, e rendeletnek a kihirdetése után azonnal hatályba kell lépnie. Tekintettel arra, hogy az (EU) 2019/2238 felhatalmazáson alapuló rendelet 2020. január 1-jén lépett hatályba, ezt a rendeletet is attól a naptól kell alkalmazni,
                  
               ELFOGADTA EZT A RENDELETET:
         
            1. cikk
            Az (EU) 2019/2238 felhatalmazáson alapuló rendelet a következőképpen módosul:
            
                        1.
                     
                     
                        A 3. cikk (3) bekezdésének helyébe a következő szöveg lép:
                        
                           „(3)   Az (1) bekezdés b)(1) és b)(3) pontjában említett mentesség ideiglenesen, 2020. december 31-ig alkalmazandó. A közvetlen állománygazdálkodási érdekkel bíró tagállamok a lehető leghamarabb, de legkésőbb 2020. május 1-jéig további tudományos információkat nyújtanak be az (1) bekezdés b)(1) és b)(3) pontjában meghatározott mentesség alkalmazásának alátámasztására. A Halászati Tudományos, Műszaki és Gazdasági Bizottság (HTMGB) 2020. július 31-ig értékeli a benyújtott tudományos információkat.”
                        
                     
                  
                        2.
                     
                     
                        A 6. cikk (4) bekezdésének helyébe a következő szöveg lép:
                        
                           „(4)   Az (1) bekezdés c) pontjában és a (2) bekezdésben említett mentességek ideiglenesen, 2020. december 31-ig alkalmazandók. A közvetlen állománygazdálkodási érdekkel bíró tagállamok a lehető leghamarabb, de legkésőbb 2020. május 1-jéig további tudományos információkat nyújtanak be az (1) bekezdés c) pontjában és a (2) bekezdésben meghatározott mentesség alkalmazásának alátámasztására. A Halászati Tudományos, Műszaki és Gazdasági Bizottság (HTMGB) 2020. július 31-ig értékeli a benyújtott tudományos információkat.”
                        
                     
                  
                        3.
                     
                     
                        A 10. cikk a következőképpen módosul:
                        
                                    a)
                                 
                                 
                                    az n) pontban a bevezető mondatot követően a második bekezdés helyébe a következő szöveg lép:
                                    „az e pontban meghatározott de minimis kivétel ideiglenesen, 2020. december 31-ig alkalmazandó. A közvetlen állománygazdálkodási érdekkel bíró tagállamok a lehető leghamarabb, de legkésőbb 2020. május 1-jéig további tudományos információkat nyújtanak be a kivétel alkalmazásának alátámasztására. A HTMGB 2020. július 31-ig értékeli a benyújtott tudományos információkat;”
                                 
                              
                                    b)
                                 
                                 
                                    a cikk szövege a következő o) ponttal egészül ki:
                                    
                                                „o)
                                             
                                             
                                                a legalább 120 mm szembőségű fenékvonóhálót (OTB, OTT, PTB) használó hajók által az ICES 4 alterület uniós vizein folytatott, északi menyhalra irányuló tengerfenéki halászatban:
                                                az északi menyhal minimális állományvédelmi referenciaméret alatti egyedeiből az érintett halászatban e fajból ejtett teljes éves fogás legfeljebb 3 %-a.”
                                             
                                          
                              
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2020. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. augusztus 28-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 179., 2018.7.16., 1. o.
         
         
            (2)  Az Európai Parlament és a Tanács 1380/2013/EU rendelete (2013. december 11.) a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22. o.).
         
            (3)  A Bizottság (EU) 2019/2238 felhatalmazáson alapuló rendelete (2019. október 1.) az Északi-tengeren a bizonyos fajok tengerfenéki halászatában alkalmazandó visszadobási kötelezettség 2020–2021-es időszakban történő végrehajtása részletes szabályainak meghatározásáról (HL L 336., 2019.12.30., 34. o.).
         
            (4)  https://stecf.jrc.ec.europa.eu/c/document_library/get_file?uuid=f2e28988-14e4-4fdf-9770-0619edd32e64&groupId=43805
         
            (5)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (6)  https://stecf.jrc.ec.europa.eu/documents/43805/2537709/STECF+PLEN+19-02.pdf/0b2566fa-f07c-4215-99a7-3b7aa1a5265e
         
            (7)  A Bizottság (EU) 2018/2035 felhatalmazáson alapuló rendelete (2018. október 18.) az Északi-tengeren a bizonyos fajok tengerfenéki halászatában alkalmazandó visszadobási kötelezettség 2019–2021 közötti végrehajtásának részletes szabályairól (HL L 327., 2018.12.21., 17. o.).
         
            (8)  https://stecf.jrc.ec.europa.eu/documents/43805/2147402/STECF+PLEN+18-02.pdf/9798bf87-66be-467a-aeb9-4950cddbddfb